Ședința decisivă a Parlamentului pentru Guvernul Orban. Premierul desemnat are nevoie de 233 de voturi, PSD și Pro România boicotează ședința

Plenul reunit al Parlamentului se reuneşte azi de la ora 14.00, când e programat votul de învestire a Guvernului propus de premierul desemnat Ludovic Orban. Pentru a trece, guvernul propus are nevoie de 233 de voturi, dar partidele care îl susțin – PNL, USR, PMP, ALDE, UDRM și minoritățile – nu au decât 225 de parlamentari.

Mai mult, PSD și Pro România au anunțat că vor boicota ședința.

Cu toate acestea, Ludovic Orban a spus constant că e în discuții cu alți parlamentari din PSD și Pro România care să asigure trecerea guvernului propus.

„Pe lângă cei 225 de parlamentari care sunt în grupurile care susţin învestirea Guvernului, cu care am semnat acorduri sau am stabilit înţelegeri, sunt încă 11 parlamentari cu care am discutat personal şi mi-au confirmat într-un procent destul de mare faptul că vor fi prezenţi la votul de învestire a Guvernului”, a declarat vineri Ludovic Orban.

Conform programului citat de Agerpres, premierul desemnat Ludovic Orban va prezenta programul de guvernare şi lista Guvernului. Vor avea loc dezbateri urmate de votul asupra cererii de acordare a încrederii Parlamentului asupra Programului şi a întregii liste a Guvernului.

Marţi şi miercuri, miniştrii propuşi în Cabinetul Orban au fost audiaţi în comisiile de specialitate ale Parlamentului, 3 din cei 16 primind aviz negativ de la parlamentari: Florin Cîţu – propus pentru Ministerul Finanţelor, Ion Ştefan – propus pentru Ministerul Lucrărilor Publice, Dezvoltării şi Administraţiei, şi Violeta Alexandru – propusă la Ministerul Muncii.

Cei care au primit vot favorabil în comisiile parlamentare sunt: Marcel Vela – propus pentru funcţia de ministru al Afacerilor Interne, Nicolae Ciucă – propus pentru a ocupa funcţia de ministru al Apărării Naţionale, Ioan Marcel Boloş – propus pentru funcţia de ministru al Fondurilor Europene, Victor Costache – propus pentru a ocupa funcţia de ministru al Sănătăţii, Bogdan Gheorghiu – propus pentru funcţia de ministru al Culturii, Monica Anisie – propusă pentru a ocupa funcţia de ministru al Educaţiei, Bogdan Aurescu – propus la Ministerul Afacerilor Externe, Cătălin Predoiu – propus pentru Ministerul Justiţiei, Lucian Bode – propus pentru funcţia de ministru al Transporturilor, Infrastructurii şi Comunicaţiilor, Virgil Popescu – propus pentru funcţia de ministru al Economiei, Energiei şi Mediului de Afaceri, Nechita Adrian Oros – propus pentru preluarea portofoliului de la Ministerul Agriculturii şi Dezvoltării Rurale, Costel Alexe – propus pentru funcţia de ministru al Mediului, Apelor şi Pădurilor, Ionuţ Stroe – propus pentru a ocupa funcţia de ministru al Tineretului şi Sportului.